***Zagreb, 24. travnja*** - Održana je 23. redovna sjednica Upravnog vijeća Hrvatskog zavoda za zdravstveno osiguranje (HZZO). U nastavku donosimo najvažnije odluke.

**HZZO ugovara novih 5000 postupaka magnetske rezonance radi smanjenja lista čekanja**

HZZO će ugovoriti dodatnih 5000 postupaka magnetske rezonance (MR) radi smanjenja Nacionalne liste čekanja i prema uputi Ministarstva zdravstva, za razdoblje od 1. svibnja do 31. prosinca 2018. godine.

Nakon provedenoj natječaja za sklapanje ugovora o provođenju postupaka magnetske rezonance (MR) izabrani su najpovoljniji ponuditelji s kojima će se ugovoriti provođenje i plaćanje postupka MR, u svim regijama Republike Hrvatske, razmjerno broju raspoloživih dodatnih postupaka i iskazanog interesa ponuditelja.

Ugovaranjem dodatnih postupaka magnetske rezonance, osiguranim osobama HZZO-a omogućava se dostupnost i kontinuiranost zdravstvene zaštite, te brže obavljanje medicinskog postupka što može doprinijeti i bržem procesu liječenja.

**Novi lijekovi na listama lijekova HZZO-a**

Na osnovnu i dopunsku listu lijekova u redovnoj proceduri uvršteni su novi lijekovi.

**U osnovnu listu lijekova uvršteni su lijekovi:** folitropin delta za liječenje neplodnosti,

rezervni antibiotici ceftazidim+avibaktam i ceftarolin fosamil, tenofovir alafenamid za liječenje kroničnog hepatitisa B, lijekovi okrelizumab i kladribin za liječenje multiple skleroze, lijek nusinersen za liječenje spinalne mišićne atrofije (tip I, II i III, za djecu do 18 godina koja nisu na mehaničkoj ventilaciji), lijek idebenon za liječenje Leberove hereditarne optičke neuropatije i kombinacija beklometazon+formoterol+glikopironij za liječenje kronične opstruktivne plućne bolesti (KOPB) te 2 nove indikacije uz lijek regorafenib: za liječenje gastrointestinalnog stromalnog tumora i hepatocelularnog karcinoma.

**U dopunsku listu** lijekova uvrštena su dva nova lijeka: eletriptan za liječenje migrenoznih glavobolja i tafluprost+timolol za liječenje glaukoma.

Na obje liste uvršteno je **dodatnih 98 novih pakiranja** (generičke i kliničke paralele i novi oblici već postojećih lijekova u listi).

Stavljanjem novih lijekova na listu proširuje se spektar lijekova koji osiguranici mogu za svoje liječenje dobiti na teret obveznog zdravstvenog osiguranja.

**Nova pomagala za regulaciju šećerne bolesti na Popisu pomagala HZZO-a**

Na Popis pomagala HZZO-a stavljena su nova pomagala za regulaciju šećerne bolesti: Uređaj za neograničeno skeniranje razine glukoze u međustaničnoj tekućini s odgovarajućim senzorom i odašiljač za kontinuirano mjerenje glukoze kod osoba koje koriste inzulinsku pumpu.

Pravo na uređaj za neograničeno skeniranje razine glukoze u međustaničnoj tekućini utvrđeno je na temelju stručnih preporuka i kriterija koji su navedeni u Popisu pomagala, a prema kojima će pravo moći ostvariti osigurane osobe koje boluju od šećerne bolesti, a u dobi su od 4-18 godine, trudnice, slijepe osobe i bolesnici koji su na intenziviranoj terapiji inzulinom (4 i više doza inzulina ili inzulinska pumpa), s dokazanom hipoglikemijom u hospitalnim uvjetima, a uz preporuku specijaliste dijabetologa iz: KBC Zagreb, KBC Sestre milosrdnice, KB Dubrava, Sveučilišna klinika za dijabetes, endokrinologiju i bolesti metabolizma Vuk Vrhovac, KBC Split, KBC Osijek i KBC Rijeka.

Dostupnost novih pomagala putem potvrde na teret sredstava obveznog zdravstvenog osiguranja očekuje se od 1. lipnja 2018. godine.

**HZZO raspisuje natječaj za financiranje pripravničkog staža**

Donesena je Odluka o financiranju pripravničkog staža doktora medicine, doktora dentalne medicine, magistara farmacije i magistara medicinske biokemije i laboratorijske medicine u 2018. godini kojom se odobrava HZZO-u financiranje pripravničkog staža navedenih zdravstvenih radnika u zdravstvenim ustanovama i kod privatnih zdravstvenih radnika, koji sa HZZO-om imaju sklopljen ugovor za provođenje zdravstvene zaštite iz obveznog zdravstvenog osiguranja.

Nakon završenog postupka po provedenom **javnom natječaju** HZZO će raspisati otvoreni javni natječaj za financiranje pripravničkog staža navedenih zdravstvenih radnika, ali samo u općim bolnicama.

Trajanje otvorenog javnog natječaja bit će do 30. studenoga 2018. godine, odnosno do popunjenja slobodnih pripravničkih mjesta.